b'\n_START_ARTICLE_\nTrack Warrant Control\n_START_PARAGRAPH_\nTrack Warrant Control eli lyhyesti TWC on rautateill\xc3\xa4 k\xc3\xa4ytett\xc3\xa4v\xc3\xa4 liikenteenohjausmenetelm\xc3\xa4, joka on laajassa k\xc3\xa4yt\xc3\xb6ss\xc3\xa4 etenkin Yhdysvalloissa sek\xc3\xa4 Kanadassa, jossa sen nimi on Occupancy Control System eli lyhennettyn\xc3\xa4 OCS._NEWLINE_Menetelm\xc3\xa4 on tarkoitettu liikenteenohjausta varten sellaisilla rataosilla, joilla ei ole k\xc3\xa4yt\xc3\xb6ss\xc3\xa4 s\xc3\xa4hk\xc3\xb6ist\xc3\xa4 liikenteenohjausj\xc3\xa4rjestelm\xc3\xa4\xc3\xa4, kuten kauko-ohjausta. Rataosilla, joilla TWC:t\xc3\xa4 k\xc3\xa4ytet\xc3\xa4\xc3\xa4n liikenteenohjausmenetelm\xc3\xa4n\xc3\xa4, voi kuitenkin olla k\xc3\xa4yt\xc3\xb6ss\xc3\xa4 s\xc3\xa4hk\xc3\xb6inen opastinj\xc3\xa4rjestelm\xc3\xa4, yleisimmin t\xc3\xa4ysautomaattinen linjasuojastus, jonka avulla rataosan v\xc3\xa4lityskyky\xc3\xa4 voidaan lis\xc3\xa4t\xc3\xa4. S\xc3\xa4hk\xc3\xb6isi\xc3\xa4 vaihteiden k\xc3\xa4\xc3\xa4nt\xc3\xb6laitteita ei kuitenkaan p\xc3\xa4\xc3\xa4s\xc3\xa4\xc3\xa4nt\xc3\xb6isesti ole._NEWLINE_K\xc3\xa4yt\xc3\xa4nn\xc3\xb6ss\xc3\xa4 menetelm\xc3\xa4n k\xc3\xa4ytt\xc3\xb6 rautatieliikenteen hoidossa edellytt\xc3\xa4\xc3\xa4 liikenteenohjaajan lis\xc3\xa4ksi sit\xc3\xa4, ett\xc3\xa4 junissa on v\xc3\xa4hint\xc3\xa4\xc3\xa4n kahden hengen junamiehist\xc3\xb6, jotta vaihteiden k\xc3\xa4\xc3\xa4nt\xc3\xa4minen ja junan siirt\xc3\xa4minen m\xc3\xa4\xc3\xa4r\xc3\xa4ttyyn paikkaan sujuu mahdollisimman pienell\xc3\xa4 viiveell\xc3\xa4.\n_START_SECTION_\nHistoria\n_START_PARAGRAPH_\nEnnen laajamittaista radiopuhelinten k\xc3\xa4ytt\xc3\xb6\xc3\xb6nottoa liikennett\xc3\xa4 hoidettiin v\xc3\xa4litt\xc3\xa4m\xc3\xa4ll\xc3\xa4 fyysisesti asemilta junamiehist\xc3\xb6ille kirjoitettuja m\xc3\xa4\xc3\xa4r\xc3\xa4yksi\xc3\xa4, joilla rajoitettiin tai kiirehdittiin junan liikkeit\xc3\xa4 ja siten helpotettiin muuta junaliikennett\xc3\xa4. 1970- ja 1980-luvuilla vanhan j\xc3\xa4rjestelm\xc3\xa4n rinnalle tuli laajaan k\xc3\xa4ytt\xc3\xb6\xc3\xb6n radiopuhelimia, jolloin liikenteenohjaaja saattoi antaa m\xc3\xa4\xc3\xa4r\xc3\xa4ykset suoraan junamiehist\xc3\xb6lle eik\xc3\xa4 asemia tarvinnut miehitt\xc3\xa4\xc3\xa4 m\xc3\xa4\xc3\xa4r\xc3\xa4ysten v\xc3\xa4litt\xc3\xa4mist\xc3\xa4 varten.\n_START_SECTION_\nToiminta\n_START_PARAGRAPH_\nTrack warrant on kirjallinen lupa, joka oikeuttaa junamiehist\xc3\xb6n siirt\xc3\xa4m\xc3\xa4\xc3\xa4n junaa luvassa m\xc3\xa4\xc3\xa4riteltyjen kahden paikan v\xc3\xa4lill\xc3\xa4 luvassa m\xc3\xa4\xc3\xa4r\xc3\xa4tyill\xc3\xa4 ehdoilla. M\xc3\xa4\xc3\xa4riteltyin\xc3\xa4 paikkoina k\xc3\xa4ytet\xc3\xa4\xc3\xa4n p\xc3\xa4\xc3\xa4s\xc3\xa4\xc3\xa4nt\xc3\xb6isesti liikennepaikkoja tai muita tunnistettavia, yksil\xc3\xb6ivi\xc3\xa4 kohteita, kuten et\xc3\xa4isyysmerkkej\xc3\xa4 eli mailipylv\xc3\xa4it\xc3\xa4. Lupa annetaan kahden paikan v\xc3\xa4liselle osuudelle rataa, ja siin\xc3\xa4 saattaa olla tarkentavia ehtoja junakohtauksien suhteen._NEWLINE_Liikenteenohjaaja pit\xc3\xa4\xc3\xa4 kirjaa kaikista antamistaan luvista. K\xc3\xa4yt\xc3\xa4nt\xc3\xb6n\xc3\xa4 on my\xc3\xb6s, ett\xc3\xa4 yhdell\xc3\xa4 m\xc3\xa4\xc3\xa4r\xc3\xa4tyll\xc3\xa4 osuudella on voimassa vain yksi lupa kerrallaan. Joissakin harvoissa tapauksissa, esimerkiksi rataty\xc3\xb6ss\xc3\xa4, sallitaan useammille rataty\xc3\xb6yksik\xc3\xb6ille kokonaan tai osittain p\xc3\xa4\xc3\xa4llekk\xc3\xa4iset lupaosuudet. T\xc3\xa4ll\xc3\xb6in p\xc3\xa4\xc3\xa4llekk\xc3\xa4isill\xc3\xa4 lupaosuuksilla on liikuttava rajoitettua nopeutta ja yksikk\xc3\xb6 on kyett\xc3\xa4v\xc3\xa4 pys\xc3\xa4ytt\xc3\xa4m\xc3\xa4\xc3\xa4n n\xc3\xa4kyviss\xc3\xa4 olevan matkan puoleenv\xc3\xa4liin. P\xc3\xa4\xc3\xa4llekk\xc3\xa4isi\xc3\xa4 lupia voidaan antaa my\xc3\xb6s rataosuuksilla, joilla on k\xc3\xa4yt\xc3\xb6ss\xc3\xa4 automaattinen opastinj\xc3\xa4rjestelm\xc3\xa4: t\xc3\xa4ll\xc3\xb6in junia kuljetetaan luvan rajoitusten lis\xc3\xa4ksi opastimien opasteiden mukaan._NEWLINE_Junien ja muiden kiskoilla liikkuvien yksik\xc3\xb6iden lis\xc3\xa4ksi lupa voidaan antaa rataty\xc3\xb6miehist\xc3\xb6lle, jolloin se toimii lupana aloittaa radan huolto- ja kunnossapitoty\xc3\xb6._NEWLINE_Lupa voi olla aikarajoitteinen, jolloin juna- tai rataty\xc3\xb6miehist\xc3\xb6n on pyritt\xc3\xa4v\xc3\xa4 siihen, ett\xc3\xa4 luvassa mainittu ty\xc3\xb6 toteutetaan ennen m\xc3\xa4\xc3\xa4r\xc3\xa4tty\xc3\xa4 aikaa. Lupa ei kuitenkaan peruunnu, ennen kuin luvan saaja on erikseen ilmoittanut liikenteenohjaajalle, ett\xc3\xa4 lupa voidaan perua.\n_START_SECTION_\nLuvan antaminen\n_START_PARAGRAPH_\nLiikenteenohjaaja antaa luvan kirjoittamalla sen joko erilliselle lupalomakkeelle tai tietokoneavusteisissa j\xc3\xa4rjestelmiss\xc3\xa4 tietokonep\xc3\xa4\xc3\xa4tteelle. T\xc3\xa4m\xc3\xa4n j\xc3\xa4lkeen lupa toimitetaan junamiehist\xc3\xb6lle joko s\xc3\xa4hk\xc3\xb6isesti langattomien laitteiden avulla tai liikenteenohjaaja lukee luvan junamiehist\xc3\xb6lle radiolla. Junamiehist\xc3\xb6\xc3\xb6n kuuluva kondukt\xc3\xb6\xc3\xb6ri on velvollinen kopioimaan suullisesti annetun luvan ja toistamaan sen kokonaisuudessaan liikenteenohjaajalle, jotta luvan oikeellisuus voidaan tarkastaa ja virheet havaita. Vasta kun luvan sis\xc3\xa4lt\xc3\xb6 on todettu oikeaksi, liikenteenohjaaja kuittaa luvan nimikirjaimillaan ja kellonajalla, jolloin lupa astuu voimaan ja luvassa mainittu liike tai ty\xc3\xb6 saadaan aloittaa.\n_START_SECTION_\nLuvan p\xc3\xa4\xc3\xa4tt\xc3\xa4minen\n_START_PARAGRAPH_\nEnnen kuin juna saapuu luvassa mainitulle lupaosuuden p\xc3\xa4\xc3\xa4tepaikalle, on sen saatava uusi lupa uutta lupaosuutta varten. Luvassa mainittua p\xc3\xa4\xc3\xa4tepaikkaa ei saa sivuuttaa ilman uutta lupaa._NEWLINE_Kun juna on saapunut p\xc3\xa4\xc3\xa4tepaikalle ja kaikki luvassa erikseen m\xc3\xa4\xc3\xa4r\xc3\xa4tyt koko lupaosuutta koskevat ehdot on t\xc3\xa4ytetty, kondukt\xc3\xb6\xc3\xb6ri ilmoittaa liikenteenohjaajalle junan sijainnin sek\xc3\xa4 luvan numeron, ja ett\xc3\xa4 kaikki sen ehdot on t\xc3\xa4ytetty. T\xc3\xa4m\xc3\xa4n j\xc3\xa4lkeen lupa mit\xc3\xa4t\xc3\xb6id\xc3\xa4\xc3\xa4n, ja sen tarkoittama osuus vapautuu muun liikenteen k\xc3\xa4ytt\xc3\xb6\xc3\xb6n.\n_START_SECTION_\nLupien ehdollisuudet\n_START_PARAGRAPH_\nKoska lupien suullinen v\xc3\xa4litt\xc3\xa4minen liikenteenohjaajan ja junamiehist\xc3\xb6n v\xc3\xa4lill\xc3\xa4 saattaa kest\xc3\xa4\xc3\xa4 useita minuutteja luvat saattavat sis\xc3\xa4lt\xc3\xa4\xc3\xa4 ehdollisia liikkumislupia liikenteen nopeuttamiseksi. Tavallisimpiin ehdollisiin m\xc3\xa4\xc3\xa4r\xc3\xa4yksiin kuuluu junakohtauksia varten tarkoitettu ehdollistaminen, jonka mukaan lupa on voimassa vasta tietyn vastaantulevan junan saavuttua sille liikennepaikalle, jolla luvan saaja on._NEWLINE_Koska ehdolliset liikkumisluvat saattavat aiheuttaa v\xc3\xa4\xc3\xa4rintulkittuna vaaratilanteita, ovat yhdysvaltalaiset rautatiety\xc3\xb6ntekij\xc3\xb6iden liitot kannustaneet rautatieyhti\xc3\xb6it\xc3\xa4 luopumaan ehdollisista luvista.'